ครม.เห็นชอบให้ปรับเพิ่มค่าอาหารกลางวันสำหรับนักเรียน ในปีงบประมาณ 2565
นายอนุชา บูรพชัยศรี โฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า ที่ประชุมเห็นชอบให้ปรับค่าอาหารกลางวันของนักเรียน เป็นอัตรา 21 บาท ต่อคนต่อวันในปีงบประมาณ 2565 เป็นต้นไป ซึ่งทั้งหมดจะเป็นงบประมาณที่ต้องอุดหนุนให้หน่วยงานรับงบประมาณจำนวนทั้งสิ้น 25,436 ล้านบาท แบ่งเป็นงบประมาณที่จะต้องอุดหนุนให้กับองค์กรปกครองส่วนท้องถิ่น และบางส่วนเป็นงบประมาณที่จะต้องจัดสรรให้กับสำนักปลัดกระทรวงศึกษาธิการ สำหรับโรงเรียนเอกชน ซึ่งจะทำให้มีงบประมาณเพิ่มขึ้นจากปี 2564 ในส่วนขององค์กรปกครองส่วนท้องถิ่น 823 ล้านบาท และเป็นส่วนที่จัดสรรให้กับนักเรียนเอกชนอีกประมาณ 32 ล้านบาทที่ประชุมคณะรัฐมนตรี เห็นชอบ การพิจารณาความสอดคล้องของพระราชบัญญัติ จำนวน 3 ฉบับ ได้แก่ พระราชบัญญัติการศึกษาแห่งชาติ ที่กระทรวงศึกษาธิการ เป็นผู้ดำเนินการ ร่างพระราชบัญญัติส่งเสริมการเรียนรู้ตลอดชีวิต และกฎหมายที่ประชาชนเข้าชื่อกัน เพื่อเสนอให้รัฐบาลพิจารณา โดยคณะรัฐมนตรี เห็นชอบ ให้คณะกรรมการกฤษฎีกาตรวจพิจารณาในรายละเอียด ร่างกฎหมายทั้ง 3 ฉบับไปพร้อมๆ กัน เพื่อประกอบการพิจารณาและนำเสนอคณะรัฐมนตรี อีกครั้ง